Príloha č. 7

**Manuál k výzve**

na predloženie žiadostí o poskytnutie prostriedkov mechanizmu

na podporu obnovy a odolnosti na projekt

**Učitelia pre 21. storočie**

|  |
| --- |
| **Úvod – cieľ výzvy** |

Hlavným cieľom Komponentu 7 Plánu obnovy a odolnosti: Vzdelávanie pre 21. storočie pre základné a stredné školstvo je poskytnúť žiakom vzdelanie, ktoré je prispôsobené potrebám súčasnej spoločnosti.

Pripravovaná kurikulárna reforma vytvorí nový obsah vzdelávania. Výučba bude namiesto odovzdávania hotovej informácie vytvárať situácie, pri ktorých žiaci môžu informácie interpretovať v konfrontácii s reálnou skúsenosťou.

Reforma posilní kvalitu zručností pedagogických zamestnancov a odborných zamestnancov (ďalej: PZ a OZ) základných škôl, bude ich motivovať k celoživotnému profesijnému rozvoju. Dôraz sa bude klásť aj na inkluzívne vzdelávanie. Súčasťou je zmena v príprave učiteľov tak, aby boli schopní aplikovať zmeny z reformy v každodennej praxi.

V súčasnosti v oblasti kurikula existuje slabá prepojenosť medzi centrálnou a školskou úrovňou, čo oslabuje možnosti reformy obsahu vzdelávania. Regionálna úroveň kurikulárneho manažmentu nebola dodnes vybudovaná, čo znižuje efektívnosť implementácie zmien obsahu vzdelávania. V regiónoch chýbajú kontaktné miesta pre učiteľov, na ktoré by sa mohli obrátiť so svojimi otázkami pri zavádzaní nového kurikula, čo bolo v minulosti jednou z prekážok úspešnej realizácie reforiem kurikula.

Za účelom vytvorenia a začatia implementácie kurikula do vzdelávacieho systému je cieľom Ministerstva školstva, vedy, výskumu a športu SR (ďalej: vykonávateľa) na regionálnej úrovni podporiť vznik multisektorových partnerstiev (školy, samosprávy, mimovládne organizácie, podniky). Tieto partnerstvá by mali vo všetkých regiónoch zriadiť a prevádzkovať regionálne centrum podpory učiteľov (ďalej: regionálne centrum) – ako ten chýbajúci kontaktný článok medzi učiteľmi a vykonávateľom a jeho priamo riadenými organizáciami. Úlohou regionálnych centier bude zároveň poskytovanie podpory PZ a OZ pri aplikácii princípov a cieľov kurikulárnej reformy v každodennej praxi a v procese celoživotného profesijného rozvoja prostredníctvom mentoringu, poradenstva a konzultačných činností.

Nástrojom na podporu vytvárania regionálnych partnerstiev zo strany vykonávateľa je finančná podpora vzniku a činnosti regionálnych centier z prostriedkov POO. Prijímateľom finančnej podpory bude jedna z organizácií vytvárajúcich regionálne partnerstvo. Počet regionálnych partnerov, s ktorými má žiadateľ o podporu preukázateľne nadviazanú spoluprácu a ich štruktúra bude jedným z najdôležitejších kritérií vo výberovom procese.

Ciele výzvy:

1. Vytvoriť regionálne partnerstvá na podporu implementácie princípov a cieľov nového kurikula základného vzdelávania prostredníctvom regionálnych centier na podporu učiteľov.
2. Podporiť profesionálnu prípravu pedagogických lídrov v regiónoch.
3. Zabezpečiť podporu pre učiteľov v regiónoch pri implementácii nového kurikula základného vzdelávania formou mentoringu a poradenstva.

Cieľový stav: Výsledkom troch kôl výzvy je vznik postupne 40 regionálnych centier (v priemere jedno centrum na dva okresy) s priemerne 10 členným tímom mentorov zloženým zo zainteresovaných aktérov (učiteľov, riaditeľov škôl, odborníkov v oblasti vzdelávania detí, mládeže a dospelých, expertov z tretieho sektora a odborníkov z fakúlt pripravujúcich učiteľov v danom regióne). Centrá budú lokalizované po celom Slovensku tak, aby mal každý učiteľ vo svojom regióne dostupné aspoň jedno takéto centrum, a aby školy v okolí centier vytvárali spolupracujúcu sieť škôl.

Cieľom výzvy v 3. kole je vytvorenie posledných 8 regionálnych centier v zmysle platných míľnikov Plánu obnovy a odolnosti, ktorých úlohou je v partnerskej spolupráci s ministerstvom podporiť školy a školské zariadenia v danom regióne v procese aplikácie nových foriem metód vyučovania a výchovy na školách prostredníctvom mentoringu pedagogických zamestnancov.

|  |
| --- |
| **Základné informácie** |

Program sa bude realizovať v 3 kolách. Výzva na 3. kolo sa zverejní 11. 09. 2023 a uzávierka výzvy je 30. 11. 2023 o 23:59.

Na 3. kolo výzvy je vyčlenených celkom 1 535 640 EUR. Výsledkom 3. kola výzvy je podpora regionálnych partnerstiev a zriadenie regionálnych centier podpory učiteľov v 8 regiónoch z celkového počtu 8 v zmysle platných míľnikov POO. Prostriedky mechanizmu v tomto kole výzvy budú poskytované na dobu 1 rok (do 31. 08. 2025). Po skončení implementačného obdobia Plánu obnovy a odolnosti SR budú regionálne centrá financované z iných zdrojov (podrobnejšie v časti Udržateľnosť projektu).

Tabuľka č. 1: Indikatívna výška prostriedkov pre jednotlivé regióny závisí od cieľového počtu mentorov:

|  |  |  |  |  |  |
| --- | --- | --- | --- | --- | --- |
| **Kraj** | | **Regionálne centrum podpory** | **Cieľový počet mentorov** | | **Maximálna výška podpory v druhom kole výzvy** |
|  | |  |  | |  |
| Trenčiansky | | Myjava, Nové Mesto nad Váhom | 7 | | 160 440,00 EUR |
|  | |  |  | |  |
| Nitriansky | | Levice | 10 | | 229 200,00 EUR |
| Topoľčany | 6 | | 137 520,00 EUR |
|  | |  | |  |  | |
| Prešovský | | Humenné, Snina, Medzilaborce | | 8 | 183 360,00 EUR | |
| Stará Ľubovňa, Kežmarok | | 11 | 252 120,00 EUR | |
| Stropkov, Svidník | | 7 | 160 440,00 EUR | |
| Vranov nad Topľou | | 8 | 183 360,00 EUR | |
|  | |  | |  |  | |
| Košický | | Trebišov | | 10 | 229 200,00 EUR | |

Plánovaná sieť regionálnych centier pokryje celé územie SR. Plánovaný počet mentorov v jednotlivých regionálnych centrách je výsledkom:

* prepočtu podľa základných škôl a tried v základných školách v jednotlivých regiónov,
* série konzultácií s odbornými inštitúciami (NIVAM, RÚŠS v sídle kraja),
* zohľadnenia individuálnych potrieb jednotlivých regiónov, predovšetkým početnosti škôl s rôznymi vyučovacími jazykmi.

|  |
| --- |
| **Formálne náležitosti** |

Žiadatelia predložia svoje žiadosti vyplnením formulára Výzvy Učitelia pre 21. storočie (ďalej len „Výzva“), zverejnenej prostredníctvom Informačného systému Plánu obnovy (ISPO) (<https://ispo.planobnovy.sk/app/vyzvy>) a súbežne aj na webovom sídle vykonávateľa (<https://www.minedu.sk/29012-sk/vyzvy/>) podľa bodu 1.4 Výzvy.

Formulár žiadosti obsahuje päť okruhov otázok, ktoré sú zároveň výberovými kritériami. Jednotlivé otázky sa budú hodnotiť bodovaním podľa váhy ich dôležitosti. Prílohou žiadosti sú okrem iných dokumentov deklarácie partnerskej spolupráce (príloha č. 3 výzvy) – ich početnosť a štruktúra sú tiež výberovým kritériom. Podrobnosti k posudzovaniu predložených žiadostí (okruhy otázok a bodovací systém) sú opísané v časti Obsahové náležitosti.

Výsledkom posudzovania predložených žiadostí je zoznam žiadateľov podľa regiónov uvedených v prílohe č. 4 a podľa poradia úspešnosti.

Zoznam oprávnených žiadateľov a dokumentov, ktoré žiadatelia priložia ku svojej žiadosti, je podrobne opísaný v časti Podmienky poskytnutia prostriedkov mechanizmu.

Podmienkou začatia procesu posudzovania predloženej žiadosti je splnenie formálnych náležitostí (viď 1. etapa hodnotenia - hodnotenie z hľadiska úplnosti a z formálnej stránky).

|  |
| --- |
| **Obsahové náležitosti** |

**Kritériá a spôsob hodnotenia žiadosti o prostriedky mechanizmu a poradie alebo váha ich dôležitosti:**

Proces vyhodnotenia predložených žiadostí pozostáva celkovo z 3 etáp:

1. etapa: hodnotenie z hľadiska formálnej stránky a z hľadiska úplnosti žiadosti,
2. etapa: bodové hodnotenie predložených žiadostí,
3. etapa: stanovenie poradia predložených žiadostí a určenie prijímateľov prostriedkov mechanizmu.

K otázkam v jednotlivých okruhoch sú priradené maximálne počty dosiahnuteľných bodov, ktoré sa v 2. etape budú hodnotiť. Z bodovania otázok je zrejmá aj váha ich dôležitosti.

|  |
| --- |
| 1. Etapa hodnotenia – hodnotenie z hľadiska úplnosti a z formálnej stránky |

V prvej etape hodnotenia sa posudzuje formálna stránka predložených žiadostí.

Podmienkou začatia procesu posudzovania predloženej žiadosti je splnenie formálnych kritérií:

* z hľadiska formálnej stránky predloženej žiadosti – žiadosť musí obsahovať všetky náležitosti vymedzené v častiach Formálne náležitosti a Obsahové náležitosti,
* z hľadiska úplnosti predloženej žiadosti.

Vykonávateľ akceptuje len tie žiadosti, ktoré v rámci kontroly formálnej správnosti a úplnosti žiadostí spĺňajú podmienky aktuálnej výzvy, teda boli podané:

1. cez stanovený elektronický systém v rámci aktuálnej výzvy,
2. v lehote stanovenej na predkladanie žiadostí (do termínu uzávierky aktuálnej výzvy),
3. úplne (pričom za neúplnú sa považuje žiadosť, v ktorej nie sú uvedené všetky údaje označené ako povinné a ku ktorej nie sú priložené všetky povinné prílohy),
4. oprávneným žiadateľom,
5. v slovenskom jazyku,

a zároveň obsahujú:

1. formulár Čestné vyhlásenie žiadateľa, ktoré je riadne podpísané aspoň jedným zo štatutárov žiadateľa a je úradne overené (príloha č. 5 výzvy),
2. formulár Deklarácia partnerskej spolupráce, ktorá je potvrdená aspoň dvoma školami v regióne (príloha č. 3 výzvy).

Žiadosť môže byť vrátená žiadateľovi na doplnenie v prípade, ak jeho žiadosť obsahuje určité nejasnosti/nezrovnalosti. Vykonávateľ je oprávnený vyžiadať si od žiadateľa dodatočné informácie a doklady, pričom určí žiadateľovi termín na doplnenie požadovaných informácií alebo podpornej dokumentácie. Lehota na odstránenie prípadných nedostatkov nemôže byť dlhšia ako 5 pracovných dní odo dňa doručenia žiadosti o predloženie dodatočných informácií/dokladov. Ak žiadateľ v určenej lehote nedostatky neodstráni, jeho žiadosť sa neakceptuje.

Žiadateľ prostredníctvom formulára podľa prílohy č. 3 výzvy deklaruje, že je v partnerskom vzťahu s aspoň dvoma základnými školami v danom regióne, pričom partnerstvo s vyšším počtom škôl prípadne s ďalšími partnermi bude zvýhodnené v procese bodového hodnotenia žiadostí.

Hodnotiteľ má zároveň právo overiť si informácie o žiadateľoch, ktoré uviedli v žiadosti, z verejne dostupných zdrojov.

Žiadosť, ktorá nespĺňa kritériá formálnej kontroly uvedené vyššie, hodnotiteľ neakceptuje a bude vyradená z ďalšieho hodnotiaceho a procesu.

|  |
| --- |
| 2. Etapa hodnotenia – systém bodovania predložených žiadostí |

**Bodovanie predložených žiadostí pozostáva z dvoch zložiek:**

1. **Počet a štruktúra predložených Deklarácií partnerskej spolupráce**

Hodnotením počtu a štruktúry predložených Deklarácií partnerskej spolupráce sa posudzuje spôsobilosť žiadateľa vytvoriť regionálne partnerstvá.

V rámci hodnotenia spôsobilosti, ako:

1. kvantitatívneho kritéria sa prideľujú body podľa počtu škôl a ich zriaďovateľov v partnerstve (pričom zriaďovateľ základnej školy nemusí potvrdzovať formulár Deklarácie partnerskej spolupráce) sa hodnotí aj deklarovaná spolupráca aj s inými organizáciami podieľajúcimi sa na výchove a vzdelávaní (stredná škola / vysoká škola / nezisková organizácia / samospráva / ekonomický subjekt),
2. kvalitatívneho kritéria sa prideľujú body podľa štruktúry predložených Deklarácií.

Žiadateľ môže získať za oblasť hodnotenia na posúdenie spôsobilosti vytvoriť regionálne partnerstvá maximálne 30 bodov z celkového hodnotenia.

1. **Kvalita informácií poskytnutých žiadateľom v elektronickom formulári žiadosti.**

Hodnotením sa posudzuje úroveň spôsobilosti žiadateľa poskytovať podporu PZ, OZ a pedagogickým lídrom v súlade s princípmi a cieľmi nového kurikula pre základné vzdelávanie.

Žiadateľ môže získať za oblasť hodnotenia na posúdenie spôsobilosti poskytovať podporu a poradenstvo maximálne 70 bodov z celkového hodnotenia.

**K bodu 1. Početnosť a štruktúra deklarovanej spolupráce so školami a inými organizáciami podieľajúcimi sa na výchove a vzdelávaní.**

Tabuľka č. 2: Spôsob hodnotenia počtu a štruktúry predložených Deklarácií partnerskej spolupráce.

|  |  |  |
| --- | --- | --- |
| **Posudzovaný ukazovateľ** | **Opis ukazovateľa** | **Maximálny počet bodov** |
| Počet partnerských základných škôl v regióne | Hodnotí sa počet predložených Deklarácií partnerskej spolupráce so základnými školami v regióne. | 12 |
| Počet jedinečných zriaďovateľov partnerských základných škôl v regióne | Hodnotí sa počet rôznych zriaďovateľov škôl, s ktorými žiadateľ preukázal partnerskú spoluprácu. | 8 |
| Počet iných partnerov v regióne | Hodnotí sa počet predložených Deklarácií partnerskej spolupráce s inými organizáciami, než základnými školami. Počítajú sa iba partnerstvá s organizáciami, ktoré sa podieľajú na výchove a vzdelávaní a partnerská spolupráca sa musí týkať výchovy a vzdelávania. | 7 |
| Štruktúra iných partnerov v regióne | Hodnotí sa počet rôznych typov partnerov (napr. stredné školy, vysoké školy, neziskové organizácie, zamestnávatelia, samosprávy a pod.), s ktorými žiadateľ preukázal partnerskú spoluprácu. Spolupráca s materskou školou, ktorá je súčasťou ZŠ s MŠ alebo je organizačnou zložkou spojenej školy, ktorej súčasťou je aj základná škola, sa nepočíta. | 3 |

**K bodu 2. Kvalita informácií poskytnutých žiadateľom v elektronickom formulári žiadosti.**

Za účelom zistenia jeho spôsobilosti podľa bodu 2. žiadateľ v elektronickom formulári doplní informácie rozdelené na nasledovné oblasti otázok:

* 1. oblasť otázok týkajúcich sa doterajšej činnosti žiadateľa,
  2. oblasť otázok týkajúcich sa vzťahu žiadateľa v regióne so vzdelávacími inštitúciami,
  3. oblasť otázok týkajúcich sa pedagogickej vízie žiadateľa,
  4. oblasť otázok týkajúcich sa mentoringu ako formy podpory učiteľov,
  5. oblasť otázok týkajúcich sa udržateľnosti regionálnych partnerstiev.

Jednotlivé oblasti sú rozdelené na očakávané informácie, ktoré sa bodujú samostatne; otázky sú ďalej rozdelené na otázky čiastkové.

Systém bodovania a kritériá, podľa ktorých sa budú odpovede na jednotlivé otázky hodnotené, sú uvedené v nasledovnom rozpise.

**K bodu 2.1: Doterajšia činnosť žiadateľa**

Podmienkou oprávnenosti žiadateľa o vytvorenie regionálneho centra je zameranie jeho činnosti na vzdelávanie učiteľov alebo na podporu formálneho/neformálneho vzdelávania žiakov.

Otázka č. 1: Predstavte nám poslanie Vašej organizácie.

*Akú misiu, víziu a hodnoty má Vaša organizácia? Ak je to možné, uveďte, prosím, odkaz na dokument alebo webstránku, kde je toto preukázateľne zverejnené. Ak to nie je možné, uveďte tieto informácie vo formulári žiadosti.*

*Čo sú ciele Vašej organizácie na najbližších 5 až 10 rokov? Predstavte ich, prosím.*

*Žiadatelia v zmysle bodov 3 a 4 oprávnených žiadateľov podľa výzvy, opíšte prosím činnosti nad rámec povinností vyplývajúcich z všeobecne platných právnych predpisov.*

Otázka č. 2: V čom vidíte najväčšie úspechy Vašej organizácie za posledných päť rokov?

*Stručne popíšte, čo považujete za svoje najväčšie úspechy. Vo svojej odpovedi vysvetlite:*

* 1. *na základe akých ukazovateľov ich považujete za úspechy,*
  2. *ako viete preukázať dopad tých úspechov na aktérov vzdelávacieho systému.*

*Pri menovaní úspechov buďte konkrétny: úspech č. 1.: (prečo je to úspech, aký má dopad), úspech č. 2: (prečo je to úspech, aký má dopad) atď.*

Otázka č. 3: Predstavte nám kľúčových ľudí Vašej organizácie

*Uveďte 3 osoby, ktoré budú zodpovedné za zriadenie a fungovanie regionálneho centra. Pri každej osobe uveďte, prosím:*

1. *prečo sú kľúčoví,*
2. *ako dlho a na akej pozícii pracujú pre organizáciu,*
3. *aké skúsenosti majú v oblasti formálneho alebo neformálneho vzdelávania.*

*Žiadame priložiť aj CV osôb.*

Tabuľka č. 3: Spôsob hodnotenia doterajšej činnosti žiadateľa.

|  |  |  |  |
| --- | --- | --- | --- |
| Č. otázky | Maximálny počet bodov | Posudzuje sa | Odporúčaný maximálny počet bodov |
| 1 | 3 | Originálnosť a konkrétnosť sformulovanej vízie a cieľov pri zakladaní a napĺňaní misie organizácie | 1 |
| Zmysluplnosť a udržateľnosť vízie a plány organizácie na ďalších 10 rokov | 1 |
| Hodnotová orientácia uchádzača v kontexte vzdelávania a výchovy mladých | 1 |
| 2 | 6 | Kvantita a kvalita úspechov za posledných päť rokov | 3 |
| Dopad činnosti na cieľovú skupinu (žiaci alebo pedagógovia alebo konkrétne inštitúcie) | 3 |
| 3 | 3 | Titul, meno a priezvisko osoby, popis funkcie, prečo je kľúčová | 1 |
| Titul, meno a priezvisko osoby, popis funkcie, prečo je kľúčová | 1 |
| Titul, meno a priezvisko osoby, popis funkcie, prečo je kľúčová | 1 |

**K bodu 2.2: Vzťah žiadateľa v regióne so vzdelávacími inštitúciami**

Otázka č. 4: Ktoré Vaše aktivity sú prínosom pre región, v ktorom chcete zriadiť regionálne centrum

*Očakávame, že sa budete zameriavať na tie aktivity, ktoré majú priamy dopad na Váš región a nemáme na mysli len vzdelávacie aktivity. Vo svojej odpovedi sa zamerajte:*

*A. Aké aktivity realizujete priamo v regióne a priamo pre cieľovú skupinu žijúcu v regióne, v ktorom sa uchádzate o zriadenie RCPU? Pri menovaní aktivít buďte konkrétny: aktivita č. 1.:, aktivita č. 2: atď. Pri každej aktivite uvádzajte:*

*Miesto konania*

*Dátum*

*Cieľovú skupinu*

*Počet účastníkov*

*Krátky popis aktivity*

*B. Koľkých spolupracovníkov (interných, externých, dobrovoľníkov, aktivistov a pod.) máte z regiónu?*

Tabuľka č. 4: Spôsob hodnotenia vzťahu žiadateľa v regióne so vzdelávacími inštitúciami.

|  |  |  |  |
| --- | --- | --- | --- |
| Č. otázky | Maximálny počet bodov | Posudzuje sa | Odporúčaný maximálny počet bodov |
| 4 | 8 | Množstvo a charakter aktivít realizovaných v regióne | 6 |
| Interní a/alebo externí spolupracovníci, aktivisti, dobrovoľníci uchádzača, ktorí sú priamo z regiónu | 2 |

**K bodu 2.3: Pedagogická vízia žiadateľa**

Na otázky v tejto časti žiadosti sme zvedaví na to, aké sú Vaše názory v načrtnutých oblastiach.

Otázka č. 5: Čo charakterizuje podľa Vás dobrú školu?

*Všetci chceme pre naše deti dobré školy, ale nie všetci rozumieme pod dobrou školou to isté. V tejto časti máte možnosť popísať Váš názor, čo všetko potrebuje škola, aby bola dobrou školou. Očakávame, že pri tom budete reflektovať:*

1. *na požiadavky dnešnej spoločnosti,*
2. *na potreby súčasnej generácie detí,*
3. *na význam školy v širšom spoločenskom kontexte na lokálnej, národnej a medzinárodnej úrovni,*
4. *na príklady dobrej zahraničnej a/alebo domácej praxe.*

Otázka č. 6: Čo charakterizuje podľa Vás dobrého učiteľa?

*Pre deti je v škole najdôležitejší učiteľ, s ktorým trávia čas, a ktorý ich niekam posúva alebo aj neposúva. Popíšte aké vedomosti, zručnosti a osobnostné vlastnosti podľa Vás charakterizujú dobrého učiteľa.*

Otázka č. 7: Predstavte nám Vaše činnosti v oblasti vzdelávania pedagogických zamestnancov.

*A. Opíšte, aké máte skúsenosti so vzdelávaním pedagógov (formálne alebo neformálne, online alebo offline) za posledné tri roky (2021-2023) Prosím vo Vašej odpovedi uvádzajte:*

1. *názov vzdelávania,*
2. *dátum,*
3. *miesto,*
4. *rozsah vzdelávania (napr. 30 hodín),*
5. *počet účastníkov,*
6. *cieľovú skupinu,*
7. *tému a krátky popis,*

*Jednotlivé vzdelávania očíslujte (1. Vzdelávanie: názov, dátum, miesto, téma, rozsah, počet účastníkov, cieľová skupina, téma a krátky popis)*

*B. Opíšte formu merania dopadu ponúkaných vzdelávacích aktivít a konkrétne ohlasy účastníkov Vami realizovaných vzdelávacích aktivít. Ak ste akreditovaným poskytovateľom vzdelávania v nejakej téme, prosíme, uveďte.*

Otázka č. 8: Predstavte nám Vaše činnosti v oblasti formálneho a/alebo neformálneho vzdelávania mládeže.

*V záujme motivovania mládeže k celoživotnému vzdelávaniu dochádza čoraz častejšie k prepájaniu formálneho a neformálneho vzdelávania s cieľom komplexne rozvíjať tie spôsobilosti mladých, ktoré sú významné a určujúce pre súčasný život detí, ich svet a súčasnú kultúru.*

*A. Opíšte najvýznamnejšie aktivity Vašej organizácie, ktoré mali pozitívny vplyv na vzdelávanie mládeže, s preukázateľným dopadom na skvalitnenie života v spoločnosti, blízkej komunite alebo v škole za posledné tri roky (2021-2023)*

*Prosím vo Vašej odpovedi uvádzajte:*

1. *dátum,*
2. *miesto,*
3. *rozsah vzdelávania (napr. 30 hodín),*
4. *počet účastníkov,*
5. *vek účastníkov,*
6. *tému,*
7. *školy, na ktorých ste vzdelávania realizovali.*
8. *forma vzdelávania.*

*Jednotlivé vzdelávania očíslujte (1. Vzdelávanie: dátum, miesto, téma, rozsah, počet účastníkov, cieľová skupina, téma).*

*B. Opíšte formu merania dopadu ponúkaných vzdelávacích aktivít a potreby, na ktoré ste vzdelávaním reagovali.*

*V prípade, ak ste žiadateľ v zmysle bodov 3 a 4 podľa oprávnených žiadateľov podľa výzvy (školy a školské zariadenia, vysoké školy), opíšte prosím činnosti nad rámec povinností vyplývajúcich z všeobecne platných právnych predpisov.*

Tabuľka č. 5: Spôsob hodnotenia pedagogickej vízie žiadateľa.

|  |  |  |  |
| --- | --- | --- | --- |
| Č. otázky | Maximálny počet bodov | Posudzuje sa | Odporúčaný maximálny počet bodov |
| 5 | 12 | Reflektuje charakteristika dobrej školy žiadateľa požiadavky dnešnej spoločnosti a potreby súčasnej generácie detí? | 8 |
| Vychádza charakteristika dobrej školy žiadateľa z príkladov dobrej domácej alebo zahraničnej praxe a reflektuje aj lokálne, regionálne, národné a medzinárodné rozmery škôl v spoločenstve? | 4 |
| 6 | 10 | Reflektuje charakteristika dobrého učiteľa žiadateľa požiadavky dnešnej spoločnosti a potreby súčasnej generácie detí? | 5 |
| Komplexnosť charakteristiky dobrého učiteľa (reflektuje na rôzne aspekty profesie nie len na jeden aspekt, ako napr. na odovzdávanie vedomostí?) | 5 |
| 7 | 9 | Počet a charakteristika doterajších formálnych a neformálnych vzdelávacích aktivít žiadateľa | 4 |
| Dopad vzdelávacích aktivít na cieľovú skupinu (metóda merania dopadu, zloženie cieľovej skupiny, ohlasy účastníkov) | 3 |
| Súvis vzdelávacích oblastí uchádzača so zadefinovanými piatimi prioritnými tematickými oblasťami regionálnych centier | 2 |
| 8 | 3 | Počet a charakteristika doterajších vzdelávacích aktivít žiadateľa | 1 |
| Dopad vzdelávacích aktivít na cieľovú skupinu (metóda meranie dopadu, zloženie cieľovej skupiny, ohlasy účastníkov) | 1 |
| Rozmanitosť foriem a metód ponúkaných vzdelávacích aktivít | 1 |

**K bodu 2.4: Mentoring ako forma podpory učiteľov**

Otázka č. 9: Aký je podľa Vás dobrý mentor?

*V mnohých oblastiach života je už mentoring zaužívanou formou individuálnej podpory (business, sociálna práca, tretí sektor, zahraničných vysokých školách ako tútorstvo, v rámci EDS-programov Erasmus+ a pod.). Na základe Vašich doterajších priamych alebo nepriamych skúseností s mentoringom stručne popíšete, aké postoje charakterizujú dobrého mentora a aké zručnosti má ovládať. Osobitnú časť venujte aj opisu, v čom sú spoločné črty mentora s profesiou pedagóga a naopak: v čom sa líšia.*

Otázka č. 10: Prečo by bol podľa Vás prínosom mentorský systém pre vzdelávanie vo Vašom regióne?

*A. Odpovede očakávame na dvoch úrovniach:*

1. *systémovo (akým potrebám súčasného vzdelávacieho systému dokáže mentorský systém poskytnúť adekvátne riešenia),*
2. *individuálne (na úrovni pedagógov: ako im dokáže mentor pomôcť pri každodennej práci).*

*B. Popíšte možné riziká zavedenia mentorského systému (na obidvoch úrovniach) a Vaše odporúčania na zníženie týchto rizík.*

Tabuľka č. 6: Spôsob hodnotenia mentoringu ako formy podpory učiteľa.

|  |  |  |  |
| --- | --- | --- | --- |
| Č. otázky | Maximálny počet bodov | Posudzuje sa | Odporúčaný maximálny počet bodov |
| 9 | 6 | Konkrétnosť a úroveň odbornosti charakteristiky dobrého mentora | 3 |
| Porovnanie s profesiou učiteľa | 3 |
| 10 | 6 | Vychádza popísaný prínos z reálnych potrieb vzdelávacieho systému? | 3 |
| Identifikácia možných rizík a životaschopnosť ponúkaných stratégií na zníženie, resp. elimináciu tých rizík | 3 |

**K bodu 2.5: Udržateľnosť regionálnych partnerstiev**

Otázka č. 11: Popíšte nám Vaše predstavy, ako zapojíte školy a iných partnerov v regióne do Vašej činnosti?

*A. Popíšte spôsob zapojenia základných škôl do partnerskej spolupráce.*

*B. Popíšte:*

1. *s ktorými inými partnermi plánujete spolupracovať a v čom bude spočívať tá spolupráca,*
2. *v čom bude spočívať tá spolupráca,*
3. *aké predošlé skúsenosti sa opierate s tým partnerom.*

*Jednotlivých partnerov očíslujte (1. partner, 2. partner:...... atď.)*

*C. Popíšte spôsob evalvácie partnerstiev.*

Tabuľka č. 7: Spôsob hodnotenia udržateľnosti regionálnych partnerstiev.

|  |  |  |  |
| --- | --- | --- | --- |
| Č. otázky | Maximálny počet bodov | Posudzuje sa | Odporúčaný maximálny počet bodov |
| 11 | 4 | Konkrétnosť, realizovateľnosť a udržateľnosť popísaných plánov | 4 |

Predkladané žiadosti v druhej etape budú hodnotiť vždy traja vyžrebovaní hodnotitelia, z ktorých jeden je zamestnancom vykonávateľa, jeden je zamestnancom priamo riadenej organizácie vykonávateľa a jeden je externý nezávislý hodnotiteľ.

|  |
| --- |
| ***Poznámka:*** *Pre správne posúdenie kvality žiadosti je dôležité dodržiavať niekoľko zásad, ktoré pomôžu hodnotiteľom správne ohodnotiť žiadosti a žiadateľom získať spravodlivé hodnotenie.*   1. *Poskytnite hodnotiteľom všetky požadované informácie. V otázke je presne vyšpecifikovaný okruh informácií, ktoré hodnotiteľ potrebuje získať. Skontrolujte, či ste nám poskytli všetky požadované informácie.* 2. *Poskytnite jasné informácie, nepoužívajte viacznačné formulácie a nesnažte sa slabšie miesta žiadosti prekryť množstvom balastného textu alebo iného typu informácií, ktoré nepožadujeme. V množstve slov a nepotrebných informácií môže zaniknúť aj niektorá z potrebných a požadovaných informácií.* 3. *Odpovede píšte prehľadne, používajte číslované zoznamy, odrážky. Hodnotiteľom to pomôže neprehliadnuť žiadnu potrebnú informáciu.* |

Bodová hodnota predloženej žiadosti sa bude rovnať aritmetickému priemeru hodnotiteľmi pridelených bodov. V prípade rovnosti bodov dvoch, prípadne viacerých žiadateľov v rámci jedného regiónu sa uprednostňuje žiadosť, ktorá:

1. získala vyšší počet bodov za početnosť a štruktúru deklarovanej spolupráce; v prípade ďalšej rovnosti bodov
2. na otázky č. 4 získala vyšší počet bodov; v prípade ďalšej rovnosti bodov
3. na otázky č. 6, 7 a 8 získala vyšší počet bodov.

Maximálny počet bodov, ktoré môže získať žiadosť žiadateľa je 100. V prípade, že žiadosti bolo pridelených menej, ako 35 bodov, žiadosť sa považuje za neúspešnú. Neúspešná žiadosť nespĺňa podmienky poskytnutia prostriedkov mechanizmu určených vo výzve.

|  |
| --- |
| 3. Etapa hodnotenia – stanovenie poradia predložených žiadostí a určenie prijímateľov prostriedkov mechanizmu |

# **Vyhodnocovanie predložených projektov**

# Východiskové informácie

Súťaží sa v 8 regiónoch. V každom regióne môže byť podporený najviac jeden žiadateľ.

Jeden žiadateľ sa môže uchádzať o zriadenie regionálneho centra podpory vo viacerých regiónoch. Žiadosti toho istého žiadateľa pre rôzne regióny sa predkladajú a posudzujú osobitne.

V 2. kole výzvy bude podporených 8 žiadostí s celkovým počtom mentorov v prvom roku najviac 67.

# **Postup hodnotenia**

## Výber 8 úspešných žiadostí, ktorých predkladatelia sa stanú prijímateľmi prostriedkov mechanizmu.

Fáza hodnotenia podľa regiónov

1. Predložené žiadosti sa rozdelia do skupín podľa regiónov.
2. V každom regióne sa určí poradie predložených žiadostí podľa počtu pridelených bodov v etape bodovania predložených žiadostí.
3. V každom z 8 regiónov sa stane víťazným žiadateľom úspešný žiadateľ s najvyšším počtom pridelených bodov.

Víťazní žiadatelia, ktorí v hodnotiacom procese získali najvyšší počet bodov v jednotlivých regiónoch, sa stanú prijímateľmi prostriedkov mechanizmu vo výške podľa tabuľky č. 1 a Ministerstvo školstva, vedy, výskumu a športu SR, ako vykonávateľ zašle návrh zmluvy o poskytnutí prostriedkov z mechanizmu na podporu obnovy a odolnosti na projekt Regionálne centrum podpory učiteľom pre daný región.

|  |
| --- |
| Iné obsahové náležitosti |

Po ukončení procesu hodnotenia vykonávateľ:

* písomne oznámi žiadateľom, ktorí splnili podmienky poskytnutia prostriedkov mechanizmu túto skutočnosť. Uvedené oznámenie nezakladá nárok na poskytnutie prostriedkov mechanizmu,
* písomne oznámi žiadateľom, že ich žiadosť nesplnila podmienky poskytnutia prostriedkov mechanizmu určených vo výzve. Žiadateľ proti posúdeniu nesplnenia podmienok môže do 6 pracovných dní od doručenia oznámenia podať písomné námietky,
* zverejní zoznam žiadateľov podľa regiónov a podľa úspešnosti na svojom webovom sídle,
* žiadateľom, ktorým oznámil splnenie podmienok poskytnutia prostriedkov mechanizmu určených vo výzve a ktorí sa v zozname žiadateľov umiestnili na mieste, na ktoré možno v závislosti od dostupnosti prostriedkov mechanizmu na účel určený vo výzve ešte poskytnúť prostriedky mechanizmu, bezodkladne zašle návrh zmluvy.

|  |
| --- |
| **Podmienky poskytnutia prostriedkov mechanizmu** |

|  |
| --- |
| Oprávnení žiadatelia a náležitosti žiadosti |

O prostriedky mechanizmu na zriadenie regionálneho centra sa podľa výzvy môžu uchádzať právnické osoby:

1. obce, v prípade, ak sú zriaďovateľom aspoň jednej školy alebo školského zariadenia,
2. organizácie zriadené obcou, ak ich činnosť je zameraná aj na rozvoj a podporu služieb spojených s výchovou a vzdelávaním,
3. školy alebo školské zariadenia, zriadené v zmysle zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov,
4. vysoké školy zriadené zákonom,
5. neziskové organizácie, zriadené v súlade so zákonom č. 213/1997 Z.z. o neziskových organizáciách poskytujúcich všeobecne prospešné služby v znení neskorších predpisov, ak ich činnosť je zameraná aj na rozvoj a podporu služieb spojených s výchovou a vzdelávaním,
6. občianske združenia, zriadené na základe zákona č. 83/1990 Zb. o združovaní občanov v znení neskorších predpisov, ak ich činnosť je zameraná aj na rozvoj a podporu služieb spojených s výchovou a vzdelávaním,
7. nadácie, zriadené na základe zákona č. 34/2002 Z.z. o nadáciách a o zmene Občianskeho zákonníka v znení neskorších predpisov, ak ich činnosť je zameraná aj na rozvoj a podporu služieb spojených s výchovou a vzdelávaním,
8. účelové zariadenia cirkvi podľa zákona č. 308/1991 Zb. o slobode náboženskej viery a postavení cirkví a náboženských spoločností, ak ich činnosť je zameraná aj na rozvoj a podporu služieb spojených s výchovou a vzdelávaním.

Žiadatelia podľa bodov 1, 3 a 4 k elektronickej žiadosti priložia:

* čestné vyhlásenie (vyplnenú prílohu č. 5 výzvy),
* deklaráciu partnerskej spolupráce (príloha č. 3 výzvy),
* splnomocnenie žiadateľa v prípade, ak osoba konajúca v mene žiadateľa nie je štatutárnym zástupcom žiadateľa, splnomocnenie musí byť notársky overené.

Žiadatelia podľa bodov 2, 5, 6, 7 a 8 k elektronickej žiadosti priložia:

* zriaďovaciu listinu, stanovy alebo štatút organizácie,
* doklad o menovaní štatutárneho zástupcu organizácie,
* čestné vyhlásenie (vyplnenú prílohu č. 5 výzvy),
* deklaráciu partnerskej spolupráce (príloha č. 3 výzvy),
* splnomocnenie žiadateľa v prípade, ak osoba konajúca v mene žiadateľa nie je štatutárnym zástupcom žiadateľa, splnomocnenie musí byť notársky overené.

Povinné prílohy priloží žiadateľ k formuláru žiadosti vo formáte PDF, žiadosť podľa bodov 1.4 a 3.2 Výzvy odošle vykonávateľovi do 30. 11. 2023 do 23:59:59 hod. kliknutím na ikonu „Zaevidovať žiadosť v ISPO“ . Po zaevidovaní žiadosti žiadateľ vytlačí vygenerovaný sumár žiadosti vo formáte PDF, sumár žiadosti podpíše a odošle na adresu vykonávateľa najneskôr do 01. 12. 2023.

Za dátum a čas odoslania žiadosti o poskytnutie prostriedkov mechanizmu sa považuje moment doručenia vygenerovaného a podpísaného sumára žiadosti na adresu vykonávateľa.

Dokumenty podľa bodu 3.1 sa k elektronickej žiadosti priložia naskenované; úspešní žiadatelia pred podpisom zmluvy predložia predmetné dokumenty v listinnej podobe v origináli / overenej kópii.

|  |
| --- |
| Podmienky oprávnenosti žiadateľa |

Podmienkou oprávnenosti žiadateľa je:

1. preukázanie partnerstva aspoň s dvoma základnými školami v regióne,
2. preukázateľné zameranie činnosti oprávneného žiadateľa podľa bodov 2, 5, 6, 7 a 8 na vzdelávanie alebo na rozvoj učiteľov, a/alebo na neformálne vzdelávanie a podporu vzdelávania žiakov základných škôl zaradených do siete škôl a školských zariadení,
3. skutočnosť, že v deň vyhlásenia výzvy na predkladanie žiadosti je právoplatne zaregistrovaná aspoň 2 roky v príslušnom registri organizácií.

Splnenie podmienok oprávnenosti kontroluje vykonávateľ nasledovným spôsobom:

1. preukázanie partnerstva so základnými školami v regióne sa kontroluje predložením Deklarácie partnerskej spolupráce podľa prílohy č. 3 výzvy,
2. pri preukázateľnom zameraní činnosti žiadateľa podľa bodov 2, 5, 6, 7 a 8 oprávnených žiadateľov na vzdelávanie, rozvoj učiteľov, neformálne vzdelávanie a podporu vzdelávania žiakov sa preveruje, či uvedené zamerania sú súčasťou predložených stanov alebo štatútu žiadateľa,
3. skutočnosť, či v deň vyhlásenia výzvy je žiadateľ právoplatne zaregistrovaný aspoň 2 roky v príslušnom registri organizácií overuje vykonávateľ príslušných registroch a podľa dátumu pridelenia IČO žiadateľa.

Podmienkou oprávnenosti žiadateľa o poskytnutie prostriedkov mechanizmu a podmienky vyplývajúce z osobitných predpisov sú uvedené vo výzve.

Ďalšie podmienky poskytnutia prostriedkov mechanizmu (bod 3.4 výzvy) sú stanovené požiadavkami:

1. v zmysle článku 135 a nasledujúcich Nariadenia Európskeho parlamentu a Rady (EÚ) č. 2018/1046), v zmysle ktorého žiadateľ prostriedkov mechanizmu nemôže byť evidovaný v Systéme včasného odhaľovania rizika a vylúčenia, ako vylúčená osoba alebo subjekt, t. z. aby žiadateľ:

* nebol v konkurze, insolvenčnom konaní alebo v likvidácii,
* nemal nedoplatky na daniach, zdravotnom a sociálnom poistení,
* nemal právoplatný rozsudok o porušenie právnych predpisov, ktoré majú dosah na ich profesionálnu dôveryhodnosť, a to predovšetkým v oblastiach:
* sa nedopustil podvodu na skreslenie informácií vyžadovaných na overenie neexistencie dôvodov na vylúčenie alebo splnenia kritérií oprávnenosti alebo podmienok účasti,
* nemal uzatvorené zmluvy s inými osobami alebo subjektmi s cieľom narušiť hospodársku súťaž,
* neporušil práva duševného vlastníctva,
* sa nepokúsil o ovplyvnenie procesu rozhodovania, alebo získať dôverné informácie, ktoré by mu mohli poskytnúť nenáležité výhody,
* nemal právoplatný rozsudok o tom, že sa dopustil:
* podvodu v zmysle článku 3 smernice Európskeho parlamentu a Rady (EÚ) 2017/1371 ( 1 ) a článku 1 Dohovoru o ochrane finančných záujmov Európskych spoločenstiev, vypracovaného aktom Rady z 26. júla 1995,
* korupcie, ako sa vymedzuje v článku 4 ods. 2 smernice (EÚ) 2017/1371 alebo aktívnej korupcie v zmysle článku 3 Dohovoru o boji proti korupcii úradníkov Európskych spoločenstiev alebo úradníkov členských štátov Európskej únie, vypracovaného aktom Rady z 26. mája 1997, alebo správania uvedeného v článku 2 ods. 1 rámcového rozhodnutia Rady 2003/568/SVV, alebo korupcie, ako sa vymedzuje v iných uplatniteľných právnych predpisoch,
* konania súvisiaceho so zločineckou organizáciou, ako sa uvádza v článku 2 rámcového rozhodnutia Rady 2008/841/SVV;SK L 193/94 Úradný vestník Európskej únie 30. 7. 2018,
* prania špinavých peňazí alebo financovania terorizmu v zmysle článku 1 ods. 3, 4 a 5 smernice Európskeho parlamentu a Rady (EÚ) 2015/849,
* teroristických trestných činov alebo trestných činov spojených s teroristickými aktivitami, ako sa vymedzujú v článkoch 1 a 3 rámcového rozhodnutia Rady 2002/475/SVV, alebo podnecovania alebo napomáhania trestných činov, navádzania na ne alebo pokusu o ich spáchanie, ako sa uvádza v článku 4 uvedeného rozhodnutia,
* využívania detskej práce alebo iných trestných činov súvisiacich s obchodovaním s ľuďmi, ako sa uvádza v článku 2 smernice Európskeho parlamentu a Rady 2011/36/EÚ;
* nevykazoval závažné nedostatky pri dodržiavaní hlavných povinností v rámci plnenia právneho záväzku financovaného z rozpočtu, ktoré:
* viedli k predčasnému ukončeniu právneho záväzku,
* viedli k uplatneniu náhrady škody, alebo k iným zmluvným sankciám; alebo
* zistil povoľujúci úradník, OLAF alebo Dvor audítorov po kontrolách, auditoch alebo vyšetrovaniach,
* nemal právoplatný rozsudok alebo konečné správne rozhodnutie o tom, že daná osoba alebo daný subjekt spôsobili nezrovnalosť v zmysle článku 1 ods. 2 nariadenia Rady (ES, Euratom) č. 2988/95,
* nemal právoplatný rozsudok alebo konečné správne rozhodnutie o tom, že vytvoril subjekt v inej jurisdikcii s úmyslom obísť daňové, sociálne alebo akékoľvek iné právne povinnosti v jurisdikcii svojho sídla, ústredia alebo hlavného miesta podnikateľskej činnosti.

1. v zmysle § 13 ods. 3 zákona č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov (ďalej len „zákon o mechanizme POO“), v zmysle ktorého prostriedky mechanizmu nie je možné poskytnúť prijímateľovi, ktorý prijíma dotáciu, príspevok, grant alebo inú formu pomoci na financovania tých istých výdavkov a ktorá by predstavovala dvojité financovanie,
2. v zmysle § 13 ods. 4 zákona o mechanizme POO, v zmysle ktorého prostriedky mechanizmu nemožno poskytnúť osobe, ktorá bola právoplatne odsúdená za trestný čin subvenčného podvodu, trestný čin poškodzovania finančných záujmov Európskej únie, trestný čin machinácií pri verejnom obstarávaní a verejnej dražbe, trestný čin prijímania úplatku, trestný čin podplácania, trestný čin nepriamej korupcie alebo trestný čin prijatia a poskytnutia nenáležitej výhody. Prostriedky mechanizmu nemožno poskytnúť ani právnickej osobe, ktorej štatutárny orgán alebo člen štatutárneho orgánu, riadiaceho orgánu alebo dozorného orgánu bol právoplatne odsúdený za trestný čin subvenčného podvodu, trestný čin poškodzovania finančných záujmov Európskej únie, trestný čin machinácií pri verejnom obstarávaní a verejnej dražbe, trestný čin prijímania úplatku, trestný čin podplácania, trestný čin nepriamej korupcie alebo trestný čin prijatia a poskytnutia nenáležitej výhody.

|  |
| --- |
| Účel použitia prostriedkov mechanizmu |

Výzva je zameraná na vytvorenie regionálnych partnerstiev na podporu implementácie princípov a cieľov nového kurikula základného vzdelávania prostredníctvom zriadenia regionálnych centier na podporu učiteľov, ako partnerských inštitúcií vykonávateľa v procese aplikácie zmien.

Prostriedky mechanizmu sú určené na posilňovanie regionálnych partnerstiev v jednotlivých regiónoch a na podporu pre učiteľov v regiónoch pri implementácii nového kurikula základného vzdelávania formou mentoringu a poradenstva.

Regionálne centrum podpory učiteľov bude poskytovať svoje služby bezodplatne výlučne základným školám zaradeným do siete škôl a školských zariadení, ktoré poskytujú vzdelávanie v prevažnej miere financované štátom (školné platené rodičmi alebo iné komerčné príjmy školy nesmú presiahnuť 50 % objemu celkových ročných nákladov).

Ak žiadateľ uvedené pravidlo poruší, nesie za svoje konanie plnú právnu zodpovednosť v súvislosti s porušením pravidiel týkajúcich sa štátnej pomoci. Žiadateľ zároveň berie na vedomie, že rovnaké právne následky nastanú aj v prípade, ak v rámci jeho projektu dôjde k poskytnutiu, tzv. nepriamej štátnej pomoci alebo k poskytnutiu inej formy výhody, ktorá na základe Zmluvy o fungovaní EÚ znamená porušenie pravidiel týkajúcich sa štátnej pomoci. Žiadateľ si je zároveň vedomý, že štátnou pomocou sa v tejto súvislosti rozumie každá pomoc v akejkoľvek forme, ktorú poskytuje na podnikanie alebo v súvislosti s ním poskytovateľ priamo alebo nepriamo z prostriedkov štátneho rozpočtu, zo svojho rozpočtu alebo z vlastných zdrojov podniku, pričom však nezáleží na právnej forme žiadateľa a spôsobe jeho financovania.

Mentoring budú vykonávať mentori v prepočítanom počte podľa početnosti škôl a tried v školách jednotlivých regiónov.

Žiadateľ po podpise zmluvy s vykonávateľom sa bude v prvom rade riadiť nasledovným harmonogramom:

* Zverejní výberové konanie na obsadenie pozícií mentorov vo svojom regióne tak, aby termín prihlásenia uchádzačov na pozíciu mentora mohlo byť najneskôr do 30. 04. 2024.

Regionálne centrum zverejní výzvu na obsadenie pozície mentora obvyklým spôsobom, pričom použije Formulár: Dotazník pre mentora (uchádzača o pracovnú pozíciu). Dotazník tvorí prílohu k Manuálu k výzve (príloha č. 6.1). Kritériá, ktoré musia spĺňať mentori sú uvedené v bode 3.5 výzvy.

* V spolupráci s vykonávateľom bude realizovať výberové konania na pozíciu mentorov do 15. 06. 2024.

Proces výberového konania bude prebiehať za prítomnosti zástupcov žiadateľa, vykonávateľa a vykonávateľom určeného zamestnanca ďalšej inštitúcie. Uchádzač o pracovnú pozíciu mentor vyplní pripravený dotazník s troma okruhmi otázok (základné údaje o pedagogickej praxi, prehľad o pedagogických aktivitách a sebareflexia, predstavy o mentoringu). Predpokladá sa on-line pohovor. Konečný termín realizácie výberového konania je z organizačných dôvodov záväzný (zamestnávatelia mentorov musia riešiť organizáciu nasledujúceho školského roka). Podrobnejšie informácie k pracovnoprávnym záležitostiam mentora obsahuje časť Informácie pre žiadateľov, Personálna politika.

* V mesiacoch júl – august 2024 v spolupráci s vykonávateľom zabezpečí odborné školenie mentorov v jednej alebo viacerých témach mentoringu v prioritných tematických oblastiach, v ktorých budú mentori poskytovať individuálnu pomoc pedagógom.
* Regionálne centrum zaháji svoju hlavnú činnosť od 01. 09. 2024. regionálne centrum bude môcť čerpať prostriedky mechanizmu od 01. 07. 2024, na mzdy mentorov bude však možné čerpať prostriedky mechanizmu od 01. 09. 2024 (mzda mentorov za mesiac september 2024).

Prioritné tematické oblasti, v ktorých budú mentori poskytovať individuálnu pomoc pedagógom sú nasledovné:

1. Vzdelávacie programy

*V praxi sme často svedkami toho, že školské vzdelávacie programy sú vnímané ako administratívna úloha, ktorú škola musí urobiť, nevyužíva sa dostatočne jeho potenciál a nie je aktívnym nástrojom školy na sformulovanie, sledovanie a hodnotenie svojich vlastných vzdelávacích predstáv. Zmyslom školských vzdelávacích programov je, aby sa školy prostredníctvom nich mohli profilovať v súlade s vlastnými cieľmi výchovy a vzdelávania, ako aj potrebami regiónu. Plánom je ponúknuť možnosť vzniku regionálnych vzdelávacích programov ako medzistupňa medzi štátnym a školským vzdelávacím programom a ktoré by zohľadnili špecifiká jednotlivých regiónov a zároveň by slúžili ako ponuka na doplnenie školských vzdelávacích programov v danom regióne. Mentori jednotlivých regionálnych centier by následne pomáhali školám vytvoriť si na základe týchto vstupov svoj vlastný školský vzdelávací program a podporovali by ich v aktívnej práci s ním.*

1. Hodnotenie vzdelávacích výsledkov žiakov

*Pripravovaná kurikulárna reforma sa vyznačuje okrem iného zmenou cieľov, ktoré si vo vzdelávaní stanovujeme. Cieľom nemá byť len zapamätanie a porozumenie pojmov a faktov, ale predovšetkým získanie spôsobilostí nevyhnutých pre život v 21. storočí. Skúsenosti učiteľov, ktorí sa na cestu zmeny už vydali, vedie k poznaniu, že nestačí nové ciele premietať do obsahu a metód vyučovania, ale je potrebné vedieť aj hodnotiť mieru ich dosiahnutia jednotlivými žiakmi. Pretože v konečnom dôsledku sa žiaci učia najmä to, čo je skúšané a hodnotené. Žiaci, ktorí sú na hodinách vedení k tomu, aby premýšľali, objavovali a tvorili, sa cítia oklamaní a demotivovaní, ak sú neskôr hodnotení iba zo znalosti definícií, pojmov a faktov. Rovnako môže mať pochybnosti aj učiteľ, či nový prístup vedie k dobrým vzdelávacím výsledkom. Preto je potrebné, aby učitelia vedeli hodnotiť nielen rozsah a kvalitu vedomostí, ale aby dokázali hodnotiť všetko, čo má byť vyučované – teda nielen osvojenie si pojmov a faktov, ale aj nadobudnutie spôsobilostí zo strany žiakov.*

1. Vzdelávací proces a vyučovací štýl učiteľa – sociálna klíma

*Úloha pedagóga sa zmenila: už nie je exkluzívnym nositeľom vedomostí, ktoré žiaci môžu získať výlučne (alebo hlavne) od neho, ale jeho úlohou je predovšetkým sprevádzať a usmerňovať žiaka pri ich získavaní a usmerňovať ho pri tejto činnosti. Zrýchlené tempo technologického pokroku (smart zariadenia, digitalizácia a automatizácia v každej oblasti spoločenského života) prinieslo okrem mnohých spoločenských dopadov aj to, že vedomosti (fakty, informácie) sú oveľa rýchlejšie a jednoduchšie dosiahnuteľné ako v minulosti. Namiesto odovzdávania vedomostí má klásť dôraz na rozvoj zručností ako pracovať s dostupnými informáciami (ako ich získať, kriticky vyhodnotiť a správne použiť). Namiesto dlhého výkladu má riadiť vzájomné učenie sa žiakov. Namiesto vyžadovania rozsiahleho memorovania má využívať teórie na riešenie úloh z praxe. Namiesto využívania prevažne frontálnych foriem výučby má používať interaktívne a zážitkové formy vzdelávania. Namiesto učiaceho odborníka a experta sa má stať facilitátorom učenia a mentorom jednotlivcov i skupín učiacich sa žiakov.*

1. Personalizácia vyučovania a inkluzíve vzdelávanie

*Základným predpokladom úspešnosti vyučovacieho procesu je to, aby učiteľ dokázal reflektovať individuálne potreby a danosti žiakov a dokázal podľa toho zvoliť vhodné vyučovacie formy a metódy. Okrem toho je dôležité, aby každý žiak pracoval na úrovni, na ktorej sa práve nachádza, aby tí žiaci, ktorí dokážu postupovať rýchlejším tempom, mohli pracovať aj na náročnejších úlohách a projektoch tak, aby ich potreby boli čo najviac uspokojené a ich predpoklady čo najviac využité. Cieľom je pripraviť mentorov na to, aby učiteľom vedeli poskytnúť pomoc k prispôsobeniu vyučovacieho procesu tak, aby zohľadnil individualitu žiaka pomocou metód a techník personalizovaného vyučovania.*

1. Digitalizácia

*Iniciatívy zamerané na rozvoj digitálnych zručností a kompetencií žiakov zvyšujú požiadavky na úroveň digitálnych kompetencií učiteľov, ktorých úlohou je pripraviť žiakov na život a prácu v digitálnej spoločnosti. Učiteľ by mal preto ovládať aj ďalšie špecifické digitálne kompetencie, ktoré slúžia na podporu poznávacieho procesu žiakov. Aj nečakaná pandémia ukázala, aká dôležitá je digitalizácia vzdelávania v 21. storočí. Školy museli prejsť na dištančnú formu vyučovania prakticky z jedného dňa na druhý. Bola to výzva nielen pre pedagógov, ale aj pre žiakov a rodičov. Aké platformy používať na vzájomnú komunikáciu? Ako sprostredkovať obsahovú náplň jednotlivých predmetov na diaľku? Ako pripraviť pomocné materiály pre žiakov? Cieľom tejto oblasti je rozvíjať digitálne zručnosti pedagógov, aby boli schopní pripraviť a realizovať svoje hodiny dištančne, hodnotiť žiakov ako aj komunikovať s nimi pomocou audiovizuálnych technológií.*

K hlavným úlohám žiadateľa, t.j. povinné aktivity, ktoré budú regionálne centrá podľa bodu 3.5 výzvy vykonávať, patrí:

1. Monitorovanie potrieb PZ a OZ škôl v regióne. Výsledkom monitoringu môže byť aj modifikácia hlavných úloh regionálneho centra, ktorú regionálny partner vykoná v partnerskej spolupráci s vykonávateľom.
2. Rozširovanie partnerstva so školami a inými organizáciami podieľajúcimi sa na výchove a vzdelávaní v regióne.
3. Umožnenie a podpora odborného rastu mentorov regionálneho centra (zabezpečí technické zázemie a účasť mentora na rozvojových aktivitách poskytovaných prostredníctvom vykonávateľa, jeho priamo riadených organizácií a ďalších odborných partnerov - školenia, supervízie, stáže v školách s dobrou aplikáciou nových metód, prípadne zahraničné stáže).

Očakávané aktivity podľa tohto bodu zahŕňajú kvalitnú odbornú a metodologickú podporu pre mentorov formou:

* zabezpečenie školenia v oblasti mentoringu v prioritných oblastiach (5 až 10 konzultácii na jednu oblasť), pričom:
* obsah školenia, okruh poskytovateľov a financovania jednotlivých školení zabezpečuje vykonávateľ,
* žiadateľ zabezpečí technické zázemie pre školenie, účasť mentorov na školení a prípadné preplatenie nákladov na cestu a ubytovanie.
* externú supervíziu (2 dni v jednom školskom roku),
* intervíziu v rámci tímu (podľa potreby a možností prijímateľa),
* stáže v školách s dobrou aplikáciou nových metód,
* zahraničné stáže (len pre mentorov a v prípade, ak navštívená škola / organizácia má bohaté skúsenosti v predmetnej oblasti, ktoré sú aplikovateľné v danom regióne a za predpokladu, že finančné náklady vynaložené na stáž neohrozia prostriedky mechanizmu potrebné na chod projektu).

1. Zabezpečenie vhodných podmienok na optimálny pracovný výkon mentora.

* zabezpečenie vhodných priestorov a technického vybavenia (napr. písací stôl, výpočtová technika, wi-fi pripojenie na internet a pod.),
* pomoc pri komunikácii so školami v regióne,
* preplácanie cestovných nákladov na aktivity mimo priestorov centra,
* zabezpečenie personálnej agendy a mesačnej mzdy,

1. Kontrola kvality činností vykonávaných mentormi formou spätnej väzby za pomoci metodík vypracovaných podľa pokynov alebo v partnerskej spolupráci s vykonávateľom.
   1. Na sledovanie kvality práce mentorov v rámci individuálnych konzultácií (1:1 mentoring) budú vytvorené štyri rôzne metódy. Piata metóda bude otvorená pre tvorbu vlastnej metodiky v jednotlivých regionálnych centrách:
2. Metóda autoevalvácie mentorov – aktívna a pravidelná sebareflexie mentorov na vlastnú mentorskú činnosť, vykonávaná formou:

* vedenia vlastného reflektívneho denníka,
* pravidelných konzultácií (aspoň 1x za mesiac) s vlastným mentorom (formu a aspekty prináša mentor),
* skupinovej supervízie (2x ročne; metódu prinášajú oslovení experti).

1. Metóda spätnej väzby mentorovaného pedagóga

* prostredníctvom anonymných reflektívnych dotazníkov.
* prostredníctvom verbálnej spätnej väzby na poslednom stretnutí mentoringu.

1. Metóda spätnej väzby riaditeľa centra (2x ročne, na základe vopred dohodnutých kritérií).
2. Metóda spätnej väzby mentora riaditeľovi centra (2x ročne, na základe reflektívneho denníka).
3. Metóda, ktorú si vytvorí regionálne centrum.
   1. Na sledovanie kvality práce mentorov v rámci poldenných a celodenných workshopov/ skupinových aktivít sú vytvorené metódy:

* Metóda autoevalvácie mentorov prostredníctvom formulára v rámci plánovania skupinovej aktivity.
* Metóda spätnej väzby účastníkov skupinovej aktivity prostredníctvom formulára.
  1. Na sledovanie kvality práce mentorov v rámci facilitácie výmeny príkladov dobrej praxe / učiacej sa skupiny je vytvorená Metóda spätnej väzby účastníkov skupinovej aktivity cez formulár.
  2. Na sledovanie kvality práce mentorov v rámci prednášky slúži metóda spätnej väzby účastníkov prednášky prostredníctvom anonymného formulára
  3. Na sledovanie kvality práce mentorov v rámci organizovania diskusií je vytvorená metóda spätnej väzby účastníkov diskusie prostredníctvom anonymného formulára
  4. Všeobecná autoevalvácia činnosti mentorov sa vykoná na konci školského roka prostredníctvom formulára.

Aktivity mentora sú merateľnými ukazovateľmi a tvoria podklad k odpočtu činnosti. Formuláre uvedené v bode 3.5.3 tvoria samostatné prílohy k Manuálu k výzve. Predpokladá sa, že formuláre nebudú po celú dobu trvania projektu rovnaké, ich konečná podoba sa vytvorí postupne v rámci spolupráce vykonávateľa s regionálnym partnerom a budú prispôsobené regionálnym osobitostiam.

Od mentora sa očakáva, že bude:

1. zabezpečovať poradenské aktivity v školách a školských zariadeniach prezenčným, alebo dištančným spôsobom,
2. realizovať skupinové formy rozvoja spôsobilosti pedagogických zamestnancov (PZ) a vedúcich pedagogických zamestnancov (VPZ) v stanovených oblastiach,
3. monitorovať potreby PZ a VPZ škôl v regióne,
4. vykonávať administratívne úlohy spojené s pracovným miestom.

|  |
| --- |
| Oprávnené a neoprávnené výdavky projektu |

**Oprávnenými výdavkami v rámci priamych výdavkov projektu sú:**

* 610, 620 mzdy a odvody (mzdové a odvodové náklady mentorov vrátane náhrady príjmu počas PN a náhrady mzdy za dovolenku).

**Oprávnenými výdavkami v rámci nepriamych výdavkov projektu sú:**

* 610, 620 mzdy a odvody (mzdové a odvodové náklady manažmentu a administratívneho personálu projektu),
* 630 tovary a služby nevyhnutné v súvislosti so zabezpečením činnosti regionálneho centra, z toho najmä:
* 631 001 cestovné náhrady tuzemské,
* 631 002 cestovné náhrady zahraničné (v súlade so skutočnosťami v zmysle podľa bodu 1 Hlavných úloh regionálneho centra – t.j. zahraničné stáže mentorov),
* 632 energie, voda a komunikácie
* 632 001 energie
* 632 001 vodné, stočné
* 632 003 poštové služby a telekomunikačné služby (faxy, mobilné telefóny, poštové a kuriérske služby, spojovacie siete – internet, počítačové siete, rezortné komunikačné siete, elektronický prenos dát.),
* 633 materiál, najmä:
* 633 001 interiérové vybavenie (na zabezpečenie pracovných podmienok pre mentorov a osôb vykonávajúcich administratívu a riadenie v súvislosti s činnosťou regionálneho centra),
* 633 002 výpočtová technika (pre mentorov a pre zabezpečenie činností súvisiacich s administratívou a riadením regionálneho centra),
* 633 003 telekomunikačná technika (pre mentorov a pre zabezpečenie činností súvisiacich s administratívou a riadením regionálneho centra),
* 633 006 všeobecný materiál (všeobecný materiál nevyhnutný pre výkon práce, napr. kancelársky papier, tonery, a pod.),

- 633 009 knihy, časopisy, učebnice, učebné pomôcky a kompenzačné pomôcky,

- 633 013 softvér (nevyhnutný didaktický softvér pre činnosť mentorov),

- 635 rutinná a štandardná údržba, najmä:

- 635 001 interiérového vybavenia, (využívaného na zabezpečenie pracovných podmienok mentorov)

- 635 002 výpočtovej techniky (používanej na činnosť mentorov a osôb vykonávajúcich administratívu a riadenie v súvislosti s činnosťou regionálneho centra),

- 635 002 telekomunikačnej techniky (používanej na činnosť mentorov a osôb vykonávajúcich administratívu a riadenie v súvislosti s činnosťou regionálneho centra),

- 636 nájomné za prenájom, najmä:

- 636 001 budov, objektov alebo ich časti (na zabezpečenie pracovných podmienok pre mentorov a osoby vykonávajúce administratívu a finančné riadenie v súvislosti s činnosťou regionálneho centra),

- 637 služby, najmä:

- 637 001 školenia, kurzy, semináre, porady, konferencie, sympóziá, (pre učiteľov z regiónu, okrem úhrady nákladov spojených so vzdelávaním mentorov)

- 637 004 všeobecné služby,

- a ďalšie výdavky preukázateľne spojené s činnosťou centra, s výnimkou položiek definovaných v časti Neoprávnené výdavky.

**Neoprávnenými výdavkami v rámci projektu sú:**

* úhrada záväzkov z predchádzajúceho obdobia,
* úhrada výdavkov, ktoré neboli zrealizované počas platnosti zmluvy,
* splácanie úverov, pôžičiek a úrokov z poskytnutých úverov a prijatých pôžičiek,
* úhrada výdavkov, ktoré nie sú v súlade s účelom činnosti RC,
* výdavky spojené s darmi,
* kapitálové výdavky,
* výdavky spojené so vzdelávaním mentorov, okrem nákladov súvisiacich s vyslaním na pracovnú cestu, ak ich nehradí poskytovateľ vzdelávania.

**Časová oprávnenosť výdavkov**

Za oprávnené výdavky sa považujú výdavky od 1. 7. 2024.

|  |
| --- |
| **Informácie pre žiadateľa** |

|  |
| --- |
| Personálna politika |

Pracovno-právny vzťah s mentorom je založený na základe:

1. pracovnej zmluvy uzatvorenej medzi prijímateľom a mentorom,
2. dočasnom pridelení zamestnanca školy, ktorá je súčasťou regionálneho partnerstva, podľa § 58 alebo § 58a Zákonníka práce.

Pracovná zmluva mentora a jeho platové náležitosti sú upravené nasledovný spôsobom:

1. na základe zákona č. 552/2003 Z. z. o výkone práce vo verejnom záujme v znení neskorších predpisov (ďalej len „zákon o výkone práce vo verejnom záujme“),
2. na základe zákona 311/2001 Z. z. Zákonník práce v znení neskorších predpisov (ďalej len „Zákonník práce“), ak sa na prijímateľa nevzťahuje zákon o výkone práce vo verejnom záujme.
3. Pracovnoprávny vzťah mentora je založený na základe pracovnej zmluvy uzatvorenej podľa zákona o výkone práce vo verejnom záujme.

Pracovné zaradenie mentora:

1. PZ podľa zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov (ďalej len „zákon o PZ a OZ“),
2. zamestnanec pri výkone práce vo verejnom záujme, ktorého nie je možné zaradiť v zmysle zákona o PZ a OZ podľa Nariadenia vlády č. 341/2004 Z. z. ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní.
   1. Mentor – PZ/OZ

PZ môže byť zaradený podľa dosiahnutého vzdelania a iných okolností do kategórie PZ:

1. učiteľ,
2. vychovávateľ,
3. pedagogický asistent,
4. školský špeciálny pedagóg,
5. učiteľ profesijného rozvoja, ak je prijímateľ akreditovaným poskytovateľom inovačného vzdelávania alebo poskytovateľom akreditovaného programu funkčného vzdelávania alebo špecializačného vzdelávania.

Pracovná náplň mentora – PZ pozostáva najmä z jednej alebo viacerých z týchto činností:

1. činnosti, ktorými sa uskutočňuje program vzdelávania pedagogických zamestnancov a odborných zamestnancov,
2. ostatné činnosti súvisiace s priamou výchovno-vzdelávacou činnosťou, ktoré zamestnávateľ upraví v pracovnom poriadku,
3. poradenstvo PZ a OZ, spolupráca so školami a školskými zariadeniami pri profesijnom rozvoji,
4. odborná pomoc spojená s výchovou a vzdelávaním,
5. poradenstvo a odborná pomoc spojená s využívaním digitálnych technológií vo výchove a vzdelávaní.
   1. Mentor – zamestnanec, ktorého podľa pracovných činností pri výkone práce vo verejnom záujme nie je možné zaradiť:

Mentor vykonáva pracovné činnosti analogické s vyššie uvedenými pracovnými činnosťami PZ, na ktoré má vzdelanie a odborné skúsenosti a ktoré spadajú do jednej z kategórií:

01.07.06 (s podmienkou vysokoškolského vzdelania druhého stupňa)

Lektorská a školiaca činnosť vrátane účasti na overovaní získaných vedomostí na účel vydania osvedčenia, alebo

01.08.03 (s podmienkou vysokoškolského vzdelania druhého stupňa)

Tvorba koncepcií a projektov vzdelávania (napr. pre štátnych zamestnancov alebo pre iných zamestnancov rezortu).

* 1. Platové náležitosti mentora sa určia v súlade s platnými predpismi pre odmeňovanie zamestnancov pri výkone práce vo verejnom záujme a s obvyklými postupmi prijímateľa. Dohodnutý plat, vrátane pohyblivých zložiek mzdy, nesmie presiahnuť medián mzdy učiteľa profesijného rozvoja (ďalej len „UPR“) zistený z portálu istp.sk.

Medián hrubej mzdy UPR zistený za rok 2021 je 1 875,- EUR, celková cena práce je 2 535,-EUR pri pracovnom pomere na plný pracovný čas. Vzhľadom na zvyšovanie miezd pedagogických zamestnancov od 1.9.2023 je možné mzdu mentora počítať, ako 1,232-násobok mediánu hrubej mzdy UPR (2 310 EUR, celková cena práce bude 3 123 EUR).

1. Pracovnoprávny vzťah mentora na základe pracovnej zmluvy uzatvorenej podľa Zákonníka práce:

Pracovná zmluva musí byť uzatvorená v súlade s ustanoveniami Zákonníka práce.

Pracovné činnosti mentora sú dohodnuté analogicky s vyššie uvedenými pracovnými činnosťami zamestnancov pri výkone práce vo verejnom záujme, na ktoré má vzdelanie a odborné skúsenosti.

Platové náležitosti sa ustanovia podľa pravidiel pre odmeňovanie zamestnancov pri výkone práce vo verejnom záujme. Dohodnutý plat, vrátane pohyblivých zložiek mzdy, nesmie presiahnuť medián priemernej mzdy učiteľa profesijného rozvoja zistený z portálu istp.sk.

Naposledy zistený medián hrubej mzdy UPR podľa portálu istp.sk je 1 875,- EUR, celková cena práce je 2 535,-EUR pri pracovnom pomere na plný pracovný čas. Vzhľadom na zvyšovanie miezd pedagogických zamestnancov od 1.9.2023 je možné mzdu mentora počítať, ako 1,232-násobok mediánu hrubej mzdy UPR (2 310 EUR, celková cena práce bude 3 123 EUR) .

1. Pracovnoprávny vzťah založený na dočasnom pridelení zamestnanca školy, ktorá je súčasťou regionálneho partnerstva, podľa § 58 alebo § 58a Zákonníka práce

Dočasné pridelenie zamestnanca sa dohodne v prípade, ak zúčastnené strany (partnerská škola prijímateľa ako zamestnávateľ, prijímateľ ako užívateľský zamestnávateľ a mentor ako zamestnanec) považujú za vhodné garantovať mentorovi pracovné miesto v škole, kde učí, aj v prípade, že z akéhokoľvek dôvodu prestane vykonávať mentorskú činnosť.

Pracovnoprávny vzťah s mentorom na základe dočasného pridelenia zamestnanca je možné akceptovať len v prípade, že prijímateľ:

1. sa ako užívateľský zamestnávateľ ani raz neomešká s platbou zamestnávateľovi mentora,
2. predloží k zúčtovaniu platieb doklad preukazujúci platbu zamestnávateľovi mentora a zároveň doklad preukazujúci vyplatenie mzdy mentorovi zamestnávateľom.

V prípade, že vykonávateľ zistí nedodržanie niektorej z uvedených podmienok, zakáže prijímateľovi pokračovať vo využívaní dočasného pridelenia zamestnanca.

V dohode uzatvorenej podľa § 58 ods. 5 alebo podľa § 58a ods. 2 Zákonníka práce budú dohodnutý druh práce a pracovné činnosti mentora špecifikované ako vyššie uvedené činnosti pedagogického zamestnanca alebo analogicky k týmto činnostiam, na ktoré má vzdelanie a odborné skúsenosti.

Platové náležitosti sa stanovia podľa pravidiel pre odmeňovanie pedagogických a nepedagogických zamestnancov pri výkone práce vo verejnom záujme. Dohodnutý plat, vrátane pohyblivých zložiek mzdy, nesmie presiahnuť priemernú mzdu učiteľa profesijného rozvoja UPR zistený z portálu istp.sk.

Naposledy zistený medián hrubej mzdy UPR podľa portálu istp.sk je 1 875,- EUR, celková cena práce je 2 535,-EUR pri pracovnom pomere na plný pracovný čas. Vzhľadom na zvyšovanie miezd pedagogických zamestnancov od 1.9.2023 je možné mzdu mentora počítať, ako 1,232-násobok mediánu hrubej mzdy UPR (2 310 EUR, celková cena práce bude 3 123 EUR).

Štandardná veľkosť úväzku mentora je 50% obvyklého pracovného času pedagogického zamestnanca, t. z. 18,75 hod./týždenne. Umožňuje sa však zohľadnenie regionálnych rozdielov aj v oblasti stanovenia pracovného úväzku mentorov. S písomným súhlasom vykonávateľa môže prijímateľ rozložiť úväzky jednotlivých mentorov rôzne, najmenej však 15 hodín týždenne pre jedného mentora. Celkový súčet skutočných pracovných úväzkov všetkých mentorov má byť rovný súčinu počtu mentorov v regionálnom centre a týždenného rozsahu pracovnej činnosti 18,75 hodiny.

V prípade, že sumár skutočného úväzku mentorov bude nižší, v alikvotnej časti sa znižujú aj oprávnené mzdové náklady, ktoré budú základom pre výpočet výšky podpory z prostriedkov mechanizmu.

Počiatočný podrobný opis pracovných činností mentora

Počiatočný podrobný opis pracovných činností mentora je vstupnou požiadavkou vykonávateľa na štruktúre a početnosti pracovných činností mentora. V priebehu činnosti regionálneho centra môže byť v jednotlivých regiónoch upravený s ohľadom na:

* potreby regiónu zistené monitoringom (výkon monitoringu potrieb je jednou z úloh regionálneho centra),
* potrebu zvýšenia efektívnosti poskytovanej podpory učiteľom na základe spätných väzieb,
* zloženia mentorského tímu – profesionálnych a osobnostných charakteristík mentorov,
* aktuálnej situácie v školách a školských zariadeniach (napr. pandemické opatrenia a pod.)

Úprava opisu pracovných činností sa môže uskutočniť len po dohode vykonávateľa so žiadateľom a s písomným súhlasom vykonávateľa.

Opis pracovných činností mentora:

1. Poskytovať individuálne poradenstvo PZ a OZ (vrátane vedúcich pedagogických zamestnancov – ďalej len „VPZ“):
   1. realizovať individuálne poradenstvo pre PZ a OZ,
   2. realizovať návštevy vyučovacích hodín PZ a OZ s cieľom zvýšenia kvality výchovno-vzdelávacieho procesu,
   3. poskytovať spätnú väzbu k pozorovaným edukačným postupom,
   4. navrhovať odporúčania na zvýšenie kvality výchovno-vzdelávacieho procesu,
   5. identifikovať a diagnostikovať problémy PZ a OZ,
   6. podporovať PZ a OZ pri tvorbe návrhov možných riešení ich problémov,
   7. pomáhať v zapracovaní riešení vo výchovno-vzdelávacom procese v triede a práci so žiakmi,
   8. poskytovať poradenstvo v tzv. prioritných tematických oblastiach (vzdelávacie programy, hodnotenie vzdelávacích výsledkov žiakov, vzdelávací proces a vyučovací štýl učiteľa, personalizácia vyučovania a inkluzívne vzdelávanie, digitalizácia).
2. Skupinové formy rozvoja spôsobilosti PZ a OZ v stanovených oblastiach bude mentor realizovať formou:
   1. poldenných workshopov,
   2. celodenných workshopov,
   3. facilitácie učiacich sa skupín,
   4. organizácie prednášok a diskusií.
3. Potreby PZ a VPZ škôl v regióne bude mentor monitorovať formou:
   1. dotazníkov pre PZ a VPZ škôl a školských zariadení,
   2. individuálnych rozhovorov s PZ a VPZ škôl a školských zariadení.
4. Administratívne úlohy spojené s pracovným miestom spočívajú najmä:
   1. vo vyplnení pracovného výkazu,
   2. vo vedení dokumentácie o činnostiach uvedených v bodoch 1-3,
   3. vo vykonávaní ďalších úloh vyplývajúcich z pracovného zaradenia.
5. Spolupráca pri budovaní partnerstiev v regióne a sieťovanie formou
   1. predstavenia činnosti uvedených v bodoch 1-3,
   2. bilaterálnych stretnutí s riaditeľmi škôl a/alebo so zriaďovateľmi,
   3. multilaterálnych stretnutí s viacerými potenciálnymi partnermi v regióne s cieľom networkingu.
6. Vlastné vzdelávanie a práca na vlastnom profesijnom raste v prioritných témach:
   1. mentoring,
   2. vzdelávacie programy,
   3. hodnotenie vzdelávacích výsledkov žiakov,
   4. vzdelávací proces a vyučovací štýl učiteľa – sociálna klíma,
   5. personalizácia vyučovania a inklúzia vzdelávania,
   6. digitalizácia.

Povinné aktivity mentora, ktoré bude vykonávať, sú zároveň aj jeho náplňou práce, sú merateľnými ukazovateľmi a tvoria podklad k odpočtu činnosti v Období realizácie Projektu.

Tabuľka č. 8: Opis poradenských činností a skupinových foriem rozvoja:

|  |  |  |  |
| --- | --- | --- | --- |
| **Názov činnosti** | **Formálna charakteristika** | **Obsahová charakteristika** | **Indikatívny počet účastníkov na aktivite** |
| Konzultácia  v priestoroch centra/online | 1:1 aktivita | individuálne rozhovory na rôzne odborné témy vedené koučovacími technikami  s cieľom posilniť sebarozvoj | 1 |
| Návšteva vyučovacej hodiny v mieste centra | 1:1 aktivita, ktorá sa skladá z návštevy vyučovacej hodiny (45 min.) a vlastnej prípravy mentora (1 hodina); následná konzultácia s učiteľom (1 hodina sa ukáže pri jednotke "Konzultácia") | mentoringové pozorovanie vyučovacej hodiny (bloku) počas priateľskej návštevy (nie hospitácie) na základe spoločnej prípravy a následnej reflexie | 1 |
| Návšteva vyučovacej hodiny mimo miesta centra | 1:1 aktivita, ktorá sa skladá z návštevy vyučovacej hodiny (45 min.) a vlastnej prípravy mentora (1 hodina); následná konzultácia s učiteľom (1 hodina sa ukáže pri jednotke "Konzultácia") | mentoringové pozorovanie vyučovacej hodiny (bloku) počas priateľskej návštevy (nie hospitácie) na základe spoločnej prípravy a následnej reflexie | 1 |
| Celodňový workshop  v mieste centra (8:00-15:00) | celodňová aktivita v mieste centra | zdieľanie vedomostí a zručností pedagógov z praxe (témy môžu byť rôzne) v zmysle aktualizačného vzdelávania (formálne) | 15 |
| Celodňový workshop mimo miesta centra (8:00-15:00) | celodňová aktivita mimo miesta centra | zdieľanie vedomostí a zručností pedagógov z praxe (témy môžu byť rôzne) v zmysle aktualizačného vzdelávania (formálne) | 15 |
| Poldňový workshop  v mieste centra | poldňová aktivita v mieste centra | precvičenie inovatívnych nástrojov | 15 |
| Poldňový workshop mimo miesta centra | poldňová aktivita mimo miesta centra | precvičenie inovatívnych nástrojov | 15 |
| Facilitácia učiacej sa skupiny | skupinová aktivita | diskusia a vzájomné obohacovanie sa na spoločne vybratú tému | 8 |
| Prednáška | frontálna prednáška na nejakú tému s diskusiou (mentor buď moderuje, alebo aj moderátor je pozvaný hosť) | frontálna prednáška na konkrétnu tému | 30 |
| Organizovanie diskusií | s pozvanými hosťami | diskusie s odborníkmi na aktuálne témy + panelové diskusie učiteľov/riaditeľov | 30 |

|  |
| --- |
| Financovanie projektu |

Prostriedky mechanizmu budú žiadateľovi posúdené, ako oprávnené za predpokladu, že budú vytvorené a obsadené pracovné pozície mentorov v požadovanom počte a úväzku v regionálnom centre podľa zmluvy a mentori budú preukázateľne dosahovať požadované výsledky.

Maximálna výška poskytnutých finančných prostriedkov sa pridelí jednotlivým žiadateľom podľa počtu mentorov v danom regióne (príloha č. 4 výzvy) podľa nasledovného vzorca:

FP na mesiac = PMM x MM + RN

FP – finančné prostriedky na kalendárny mesiac

PMM – počet mentorských miest v danom centre

MM – priemerné mzdové náklady na jedného mentora v danom centre vrátane odvodov (superhrubá mzda)

RN – režijné náklady daného centra (nepriame náklady).

Žiadateľ ustanoví v rámci personálnej politiky regionálneho centra mzdové náležitosti mentorov. Mzdové náklady mentorov sa považujú za náklady na zamestnancov, resp. priame náklady.

Všetky ostatné náklady regionálneho centra, vrátane odmien pre manažment a administratívny personál projektu sa budú považovať za nepriame náklady vypočítané s použitím paušálnej sadzby vo výške do 40 % priamych nákladov (mzdových nákladov na mentorov) v zmysle čl. 56 Nariadenia Európskeho parlamentu a Rady (EÚ) č. 2021/1060.

Súčet priamych nákladov a nepriamych nákladov prijímateľa nesmie prevyšovať sumu 1910,00 EUR na jedno mentorské miesto a mesiac.

Žiadateľ má zriadený účet na prijatie prostriedkov mechanizmu od vykonávateľa, vedený v EUR. Typ účtu a to, v ktorej finančnej inštitúcii je účet zriadený, je na rozhodnutí prijímateľa, okrem prijímateľov, ktorí sú štátnou rozpočtovou organizáciou; v takom prípade je finančnou inštitúciou štátna pokladnica. Úrok vzniknutý na účte sa použije na financovanie projektu.

Žiadateľ vo svojom účtovníctve zabezpečí samostatné nákladové stredisko / samostatnú analytickú evidenciu príjmov a výdavkov spojených s prostriedkami mechanizmu v členení z hľadiska potrieb rozpočtového a finančného riadenia účtovnej jednotky.

Oprávnenosť výdavkov sa preukazuje prostredníctvom dokumentov v zmysle všeobecne záväzných právnych predpisov.

|  |
| --- |
| Zúčtovanie zálohovej platby |

Použitie prostriedkov mechanizmu bude žiadateľovi posúdené, ako oprávnené za predpokladu, že budú vytvorené a obsadené pracovné pozície mentorov v požadovanom počte a úväzku v regionálnom centre podľa zmluvy a mentori budú preukázateľne dosahovať požadované výsledky.

Finančné zúčtovanie sa vykoná raz za pol roka.

Priame náklady v rámci prostriedkov mechanizmu bude žiadateľ preukazovať účtovnými záznamami. Predloží:

* platné pracovné zmluvy mentorov, vrátane ich dodatkov a príloh, resp. obdobný doklad o pracovnom pomere podľa personálnej politiky prijímateľa, pokiaľ došlo k ich zmene alebo doplneniu od posledného zúčtovania,
* dokument/dokumenty preukazujúce/potvrdzujúce kvalifikáciu mentorov, správnosť ich pracovného zaradenia, správnosť výpočtu ich mzdy, pokiaľ došlo k ich zmene alebo doplneniu od posledného zúčtovania,
* menný zoznam mentorov vrátane veľkosti ich úväzku, ktorých mzda v danom období (polroku) bola financovaná z prostriedkov mechanizmu,
* doklad o prevode prostriedkov mechanizmu formou mzdy na účet mentora.

Nepriame náklady vypočítané s použitím paušálnej sadzby vo výške do 40 % priamych nákladov môže žiadateľ použiť bez zdôvodnenia a uvedené náklady nepodliehajú vyúčtovacej povinnosti. Zároveň však budú platiť zásady uvedené v časti o financovaní projektu, predovšetkým, že súčet priamych nákladov a nepriamych nákladov prijímateľa nesmie prevyšovať sumu na jedno mentorské miesto a mesiac stanovenú v časti Financovanie projektu.

Požadovaný počet a kvalita výstupov sa preukazujú raz ročne. Jednotkou pre overenie dosiahnutia požadovaných výsledkov je mentorské miesto. Za jedno mentorské miesto sa považuje pracovný úväzok mentora na skrátený pracovný čas 18,75 hod. týždenne. Počet mentorských miest zriadených v regionálnom centre (PMM) sa vypočíta ako podiel súčtu týždenného pracovného času všetkých mentorov v RC (SPČ) vyjadrený v hodinách týždenného pracovného času a hodnoty 18,75 (ekvivalent jedného mentorského miesta):

PMM =

PMM – počet mentorských miest vytvorených v RC

SPČ – súčet týždenného pracovného času všetkých mentorov v RC vyjadrený v hodinách týždenného pracovného času

Súčet všetkých pracovných úväzkov mentora nesmie presiahnuť:

* v prípade pedagogického zamestnanca alebo odborného zamestnanca školy alebo školského zariadenia okrem riaditeľa školy alebo zástupcu riaditeľa školy výšku 120 % plného pracovného času podľa zákonníka práce, t. j. 48 hodín týždenne,
* v prípade riaditeľa školy alebo školského zariadenia alebo zástupcu riaditeľa školy alebo školského zariadenia 150% pracovného času podľa zákonníka práce, t. j. 60 hodín týždenne,
* v prípade mentorov, ktorí nie sú pedagogickými zamestnancami alebo odbornými zamestnancami škôl alebo školských zariadení 150% pracovného času podľa zákonníka práce, t. j. 60 hodín týždenne.

Mentori predložia vyhlásenie, že budú činnosti v regionálnom centre podpory učiteľov vykonávať najmenej v dvoch pracovných dňoch v týždni, a to súvisle v rozsahu 7,5 hodiny (s prestávkou na obed) so začiatkom výkonu činnosti v čase medzi 7:00 a 9:00 hod. Prijímateľ je povinný kontrolovať dodržiavanie tohto vyhlásenia a v prípade potreby zjednať nápravu.

Pri zúčtovaní zálohovej platby sa použije metodika zjednodušeného vykazovania nákladov. Základom pre posúdenie oprávnenosti použitia finančných prostriedkov je preukázateľné dosiahnutie požadovaných výsledkov, tzv. odpočet činnosti. Požadované výsledky sa určia ako súčin PMM a požadovanej početnosti činností na jedno mentorské miesto podľa tabuliek č. 9 až 11.

Tabuľka č. 9: Požadovaná početnosť činností v oblasti individuálneho a skupinového rozvoja spôsobilostí PZ a OZ na jedno mentorské miesto regionálneho centra:

|  |  |  |  |  |
| --- | --- | --- | --- | --- |
| **Názov aktivity** | **Počet za rok** | **Priemerný počet** | **Regionálny partner spolu za rok**  (pri 10 mentoroch) | **Požadovaný doklad** |
| 1. Osobné konzultácie (prezenčne / online), návštevy vyučovacích hodín | 70 | 7 za mesiac | 700 | výkaz |
| 1. Celodňový skupinový workshop | 1 | 1 za rok | 10 | prezenčná listina + foto |
| 1. Poldňový skupinový workshop | 4 | 1 za 2 mesiace | 40 | prezenčná listina + foto |
| 1. Facilitácia učiacej sa skupiny | 1 | 1 za rok | 10 | prezenčná listina + foto |
| 1. Organizovanie prednášky / diskusie | 1 | 1 za rok | 10 | prezenčná listina + foto |

Tabuľka č. 10: Požadovaná početnosť činností v oblasti budovania partnerstiev a sieťovania v regióne na jedno mentorské miesto regionálneho centra:

|  |  |  |
| --- | --- | --- |
| **Názov aktivity** | **Počet za rok** | **Požadovaný doklad** |
| 1. Predstavenie činnosti regionálneho centra | 4 | prezenčná listina + foto |
| 1. Bilaterálne stretnutia s riaditeľmi škôl a/alebo so zriaďovateľmi | 2 | prezenčná listina |
| 1. Multilaterálne stretnutia s viacerými potenciálnymi partnermi v regióne s cieľom networkingu | 2 | prezenčná listina |

Tabuľka č. 11: Požadovaná početnosť činností v oblasti vlastného vzdelávania a práce na vlastnom profesijnom raste v prioritných témach na jedno centrum:

|  |  |  |
| --- | --- | --- |
| **Názov aktivity** | **Počet za rok** | **Požadovaná účasť mentorov centra** |
| 1. Školenie v téme mentoringu | 1 | všetci mentori centra |
| 1. Školenia v prioritných témach | 4 | min. 3, max. 10 mentori na jednu tému v závislosti od počtu mentorov v centre |
| 1. Individuálna supervízia v téme mentoringu | 7/osoba | každý mentor absolvuje 7 konzultácií |
| 1. Individuálna supervízia v prioritných témach | 3/osoba | Každý účastník školenia v danej téme absolvuje 3 konzultácie |
| 1. Skupinová supervízia | 2 | všetci mentori centra |

Žiadateľ predloží prehľad evidencie partnerskej spolupráce regionálneho centra a slovný komentár, ktorým zhodnotí kvalitu partnerskej spolupráce (príloha č. 7.8).

Na sledovanie kvality činností v rámci regionálnych partnerstiev sa používajú tie isté metódy, ako pri sledovaní kvality činnosti mentorov (prílohy č. 7.6 a 7.7).

Vykonávateľ má právo vykonať kontrolu kvality vykonávaných činnosti nahliadnutím do záznamov o získanej spätnej väzbe a overením ich autentickosti, alebo kontrolou na mieste. Ak je kontrolou opakovane zistená nízka kvalita vykonávaných činností, nekvalitne vykonané činnosti sa nezapočítajú do odpočtu činností.

Na poskytnuté prostriedky mechanizmu sa:

* neuplatňuje DPH, s výnimkou prípadov, keď nie je vymáhateľná podľa vnútroštátnych právnych predpisov o DPH,
* uplatňujú povinnosti vymedzené zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

|  |
| --- |
| Overovanie v rámci kontroly |

Prostriedky mechanizmu budú prijímateľovi uhrádzané v zmysle ustanovení Systému implementácie Plánu obnovy a odolnosti SR na základe žiadosti o platbu podľa harmonogramu stanoveného v zmluve zálohovou platbou s polročnou periodicitou. Prijímateľ má povinnosť:

* v rámci zúčtovania zálohovej platby zdokladovať skutočne zamestnaných mentorov, ktorých mzdy ako priame náklady sú hradené na mesačnej báze,
* za účelom kontroly splnenia podmienok oprávnenosti výdavkov zabezpečiť vo svojom účtovníctve samostatné nákladové stredisko/samostatnú analytickú evidenciu príjmov a výdavkov spojených s prostriedkami mechanizmu v členení z hľadiska potrieb rozpočtového a finančného riadenia účtovnej jednotky,
* postupovať v súlade s povinnosťami vyplývajúcimi z osobitných predpisov (napr. zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, zákon č. 431/2002 Z. z. o účtovníctve v znení neskorších predpisov, zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

Prijímateľ raz za polrok v čase stanovenom v zmluve, alebo okamžite pri každej zmene predloží vykonávateľovi: platné pracovné zmluvy mentorov, prípadne ich dodatky, resp. obdobný doklad o pracovnom pomere podľa personálnej politiky prijímateľa,

* dokument/dokumenty preukazujúce/potvrdzujúce kvalifikáciu mentorov, správnosť ich pracovného zaradenia, správnosť výpočtu ich mzdy a doklad o prevode prostriedkov mechanizmu formou mzdy na ich účet,
* menný zoznam mentorov vrátane veľkosti ich úväzku, ktorých mzda v danom období (polroku) bola financovaná z prostriedkov mechanizmu.

Vykonávateľ predložené dokumenty skontroluje v rámci administratívnej finančnej kontroly.

Prijímateľ raz ročne v čase stanovenom v zmluve a kedykoľvek na vyžiadanie predloží vykonávateľovi okrem podkladov uvedených v predchádzajúcej časti aj prehľad výstupov kontroly kvality činností vykonávaných mentormi (odpočet činnosti) podľa Manuálu k výzve, časť Účel použitia finančných prostriedkov.

Vykonávateľ predložené dokumenty skontroluje v rámci administratívnej finančnej kontroly.

Vykonávateľ počas kontroly na mieste preverí, či prostriedky mechanizmu sú spravované v súlade so všetkými uplatniteľnými predpismi, najmä pokiaľ ide o predchádzanie konfliktom záujmov, podvodom a korupcii a predchádzanie dvojitému financovaniu z prostriedkov mechanizmu a iných prostriedkov EÚ a iných nástrojov finančnej pomoci poskytnutej SR zo zahraničia, ako aj s inými verejnými prostriedkami a v súlade so zásadou správneho finančného riadenia v zmysle Systému implementácie Plánu obnovy a odolnosti SR.

Predmetom kontroly bude:

* overenie kvalifikačných predpokladov mentorov – kontrolovaný subjekt predloží zoznam všetkých relevantných dokladov v zmysle personálnej politiky prijímateľa,
* overenie činností mentorov deklarovaných v náplni práce – kontrolovaný subjekt predloží výstupy z procesov projektu,
* overenie aktivít v rámci deklarovaných partnerstiev, rozšírenia partnerstiev a udržateľnosti partnerstiev – kontrolovaný subjekt predloží podklady preukazujúce jeho aktivity (ako zapojil základné školy a iných partnerov v regióne do svojej činnosti, aké nástroje vytvoril na reflexiu a vyhodnotenie partnerskej spolupráce, aké sú jeho zodpovednosti v rámci partnerstva),
* overenie oprávnenosti výdavkov projektu, resp. overenie hospodárnosti použitia výdavkov projektu – kontrolovaný subjekt predloží účtovne doklady podľa samostatného nákladového strediska/samostatnej analytickej evidencie príjmov a výdavkov spojených s prostriedkami mechanizmu v členení z hľadiska potrieb rozpočtového a finančného riadenia účtovnej jednotky,
* overenie postupov regionálneho centra, či sú v súlade s povinnosťami vyplývajúcimi z osobitných predpisov – kontrolovaný subjekt predloží okrem podkladov podľa predchádzajúcej odrážky aj podklady k vykonaným obstarávaniam tovarov a služieb (v prípade relevantnosti) alebo k inému spôsobu overenia hospodárnosti použitia výdavkov (napr. prieskum trhu) a iné podklady podľa zamerania kontroly.

Pri kontrole na mieste kontrolovaný subjekt predloží zoznam všetkých relevantných dokladov v zmysle personálnej politiky prijímateľa vrátane osobných spisov a mzdových listov mentorov, v prípade potreby aj archivovaných v zmysle zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov.

|  |
| --- |
| Udržateľnosť projektu |

Ciele Reformy 1 v Komponente 7 Plánu obnovy a odolnosti SR (Reforma obsahu a formy vzdelávania – kurikulárna a učebnicová reforma) predpokladajú nové, výrazne odlišné poňatie úlohy učiteľa. To si vyžaduje nadobudnutie nových kompetencií a ich zdokonalenie. Regionálne centrá budú zriadené ako partnerské inštitúcie MŠVVaŠ SR ako vykonávateľa reformy, aby pomohli PZ a OZ aplikovať zámery a ciele kurikulárnej reformy do škôl a tried vo všetkých regiónoch. Bez toho nie je kurikulárna reforma uskutočniteľná ani udržateľná. Regionálne centrá sú dôležitou súčasťou kurikulárnej reformy: sú súčasťou tvorby nového obsahu vzdelávania „zdola“, lebo posilňujú kvalitu zručností pedagogických zamestnancov základných škôl a pripravujú učiteľov tak, aby boli schopní aplikovať zmeny z reformy v každodennej praxi ešte pred začatím implementácie (resp. súbežne s implementáciou) vlastnej reformy.

Regionálne centrá budú vytvárané prijímateľom na princípe partnerstva so školami a ďalšími organizáciami, ktoré sa podieľajú na výchove a vzdelávaní v príslušnom regióne. Systém budovania partnerstva umožňuje po skončení implementačného obdobia Plánu obnovy a odolnosti SR a po skončení následného trojročného obdobia intenzívnej implementácie kurikulárnych zmien v školách, kedy budú centrá financované z prostriedkov EŠIF, ďalšiu udržateľnosť projektu, a to:

* z vlastných zdrojov regionálneho partnera,
* z finančných prostriedkov určených na profesijný rozvoj učiteľov,
* využitím ďalších finančných nástrojov z ďalších Európskej únie, prípadne
* kombináciou viacerých zdrojov financovania.

Činnosť regionálnych centier možno rozdeliť do nasledovných období:

* Prvé, dvojročné obdobie existencie regionálnych centier (implementačné obdobie POO), je v pravom zmysle reforma, lebo vytvárame novú, doteraz neexistujúcu ponuku vzdelávania pre učiteľov – je to fáza budovania kapacít.
* Druhé, nasledujúce trojročné obdobie existencie regionálnych centier bude obdobím najintenzívnejšej implementácie kurikulárnych zmien v školách a z pohľadu centier najproduktívnejším obdobím, kedy budú najintenzívnejšie plniť svoju najpodstatnejšiu úlohu – je to fáza implementácie zmien.
* Tretie obdobie. Regionálne centrá už majú vybudované a dostatočne posilnené partnerstvá v regióne a stanú sa všeobecne akceptovanou a využívanou formou profesijného rozvoja pedagogických zamestnancov. Oni sami budú cítiť potrebu ďalšej existencie takých centier. Školy ich služby budú naďalej využívať a hradiť ich z prostriedkov na profesijný rozvoj.

Prechod do fázy samofinancovania centier môže byť spojený aj s rozšírením okruhu služieb poskytovaných školám. Veľký dopyt je napríklad po odbremenení riaditeľov škôl od technicko-hospodárskej a administratívnej agendy jej prevzatím pod gesciu regionálnych centier. Takýto model aktuálne vzniká v Českej republike a aj pilotné regionálne centrum podpory v Rožňave je súčasťou takejto širšej služby poskytovanej školám – a keďže už v pilotnej fáze sa jedno z dvoch pilotných centier vydalo touto cestou, očakávame, že to nebude zriedkavý jav.

Dobre vybudované partnerstvá sa môžu stať súčasťou strategických rozvojových plánov samospráv, či už na úrovni obcí (dobrý príkladom je Rožňava) alebo VÚC a takisto môžu byť aj v dlhodobom horizonte partnerom MŠVVaŠ SR a jeho priamo riadených organizácií pri podpore implementácie budúcich rozvojových programov pre školstvo.